Teologie şi filosofie în opera 
Sf. Dionisie Areopagitul 


Tipărită cu bincuvântarea 
+ Dr. IRINEU 
Arhiepiscopul Craiovei 
şi Mitropolitul Olteniei 


Editura Mitropolia Olteniei, 
Craiova, 2012 


Coincidentia oppositorum 
de la Sfântul Dionisie Areopagitul la Mircea Eliade 


Adrian BOLDIŞOR 


Introducere 

Tema coincidenţei contrariilor ocupă un loc aparte în istoria umanităţii, ea 
putându-se observa în majoritatea religiilor lumii. La scriitorii greci se remarcă gânditorii 
Anaximandru, Plotin şi neoplatonicienii, în timp ce, în creştinism, Sfântul Dionisie 
Areopagitul este considerat a fi teologul cel mai reprezentativ în acest sens. În perioadele 
mai noi, coincidentia oppositorum se găseşte în operele unor gânditori precum Meister 
Eckhart, Nicolaus Cusanus sau Mircea Eliade. Indiferent de forma pe care o ia de-a 
lungul timpului, acest motiv pare să anime spiritele atrase de ideea unirii într-un tot unitar 
a ceea ce pare că se opune în mod iremediabil în univers. 


Sfântul Dionisie Areopagitul 

Deşi în ultimul timp s-au scris mai multe lucrări valoroase despre persoana şi 
opera Sfântului Dionisie Areopagitul, discuţiile în jurul identității acestuia continuă să 
antreneze un mare număr de cercetători!. Vom aminti, de la noi din ţară, doi exegeţi ce s- 
au ocupat de opera Areopagitului: Părintele Gheorghe Drăgulin şi Părintele Dumitru 
Stăniloae. Primul, după o cercetare de o viaţă a scrierilor Sfântului Dinosie, avea să 
noteze într-o carte: „faţă de o poziţie radicală, de scoatere din sfera creştină sau chiar de 
includere în tradiția neoplatonică (...), teologia românească a păstrat rezervele şi 
înţelepciunea care se impuneau. Poate este menirea ei să arate că elementele valoroase în 
încercările de identificare a Pseudo-Areopagitului, coroborate cu observaţii, date inedite 
şi cu o atentă lectură a operei sale, se verifică pe deplin în personalitatea lui Dionisie 
Smeritul sau Exiguul. După concluziile cercetărilor noastre, acesta este smeritul monah 
născut în Dobrogea de astăzi, călugărit în ţară sau la Constantinopol şi mort la Roma 
(pe la 555), după o viaţă exemplară miruită cu harul genialității şi al sfinţeniei. Se pare că 
a venit timpul când între Dionisie «din Roma» sau «din Tomis» şi Dionisie «din Atena» 
să se pună semnul identităţii”? 

În Introducerea la Operele complete ale Sfântului Dionisie, după ce face referire 
la cercetările în domeniu ale înaintaşilor, Părintele Stăniloae notează: „Dar ceea ce 
socotim că e mai greşit în această dezbatere este teza unei influenţe neoplatonice de fond 
în aceste scrieri. Şi aceasta, precum şi autoritatea mare şi influenţa pozitivă pe care aceste 
scrieri le-au avut şi le au în Răsăritul ortodox ne fac să înclinăm mai mult spre ideea că 
ele sunt de la însuşi Dionisie Areopagitul, deşi nu e cu totul exclusă posibilitatea de a 


! Majoritatea cercetătorilor îl situează pe autorul scrierilor areopagitice după secolul al V-lea al erei 
creştine, ideile sale fiind influențate de neoplatonism. Vezi: Ysabel De Andia, Dyonisius the Pseudo- 
Areopagite, în: Encyclopedia of Christian Theology, Editor Jean-Yves Lacoste, Routledge, New York. 
London, 2005, pp. 439-443. 

2? Preot Dr. Gheorghe I. Drăgulin, Identitatea lui Dionisie Pseudo-Areopagitul cu ieromonahul Dionisie 
Smeritul (Exiguul). Cercetare ortodoxă a unei controversate probleme de istorie a culturii bizantine şi a 
celei străromâne, Ed. Mitropolia Olteniei, Craiova, 1991, p. 42. 


avea ca autor pe unul dintre călugării sciți din secolul VI sau, poate, chiar pe Dionisie 
Exiguul”. 

Persoana şi opera Sfântului Dionisie Areopagitul sunt de o importanță 
covârşitoare în istoria creştinismului, ocupând un loc aparte în domeniile asceticii şi 
misticii. „Desigur, şi fără Dionisie Mistica s-ar fi dezvoltat pe bazele sale evanghelice şi 
apostolice, dar Dionisie i-a dat, odată cu profunzimea umană, şi înţelegerea filosofică, 
transpusă în veşmântul terminologic şi conceptual al vremii, şi fundamentele teoretice 
care au făcut ca fenomenul mistic să nu rămână o simplă izbucnire şi lucrare personală a 
câtorva aleşi sau singuratici, ci o problematică şi o preocupare generală a vieții şi 
preocupărilor creştine, dorite de mulţi, deși atinsă numai de puţini””. 

Opera Sfântului Dionise Areopagitul poate fi pusă sub semnul catafaticului şi 
apofăticului”. După ce, în Numirile dumnezeieşti, prezentase modul în care se poate vorbi 
despre Dumnezeu folosind afirmaţiile, în primul capitol din Teologia Mistică, Sfântul 
Dionisie Areopagitul descrie modul paradoxal în care se teologhiseşte despre Dumnezeu: 
„Treime mai presus de ființă, Supradumnezeule, Susţinătorul înţelepciunii dumnezeieşti a 
creştinilor, îndreptează-ne spre vârful mai presus de cunoaştere şi de exprimare şi 
culminant al rațiunilor unde misterele simple, frumoase, absolute şi neschimbate ale 
teologiei sunt acoperite în chip supraluminos în întunericul tainic ascuns, supraluminând 
supraarătarea lor în cel mai mare întuneric şi umplând minţile fără vedere în chip cu totul 
nearătat şi nevăzut de strălucirile suprafrumoase”f. 

Afirmațiile cu referire la Dumnezeu, aşa cum sunt prezentate numele Divinităţii în 
scrierile areopagitice anteriore, sunt completate cu negaţii, deoarece „negaţiile cu referire 
la El nu se opun afirmațiilor”. Însă acest adevăr, al alăturării afirmațiilor şi negaţiilor, 
este greu de înţeles şi acceptat de mintea omenească, mai ales în cazul celor neinițiaţi în 
tainele dumnezeieşti. Aceştia cred că totul se poate explica în mod logic, contradicţia 
între termeni fiind, pentru ei, un impas în gândire. Dumnezeu este însă „mai presus de 
toate privaţiunile şi de toate negaţiile şi afirmaţiile”5, chiar dacă Lui i se pot atribui, la fel 


3 Pr. Dumitru Stăniloae, Introducere, în: Sfântul Dionisie Areopagitul, Opere complete şi Scoliile Sfântului 
Maxim Mărturisitorul, Traducere, introducere şi note de Pr. Dumitru Stăniloae, Ediţie îngrijită de 
Constanţa Costea, Ed. Paideia, Bucureşti, 1996, p. 7. La finalul însemnărilor sale, Părintele Stăniloae nota: 
„Şi, ca încheiere, pentru toate motivele amintite, ţinem să spunem că vrem să păstrăm numele de Dionisie 
Areopagitul pentru autorul acestor scrieri. Chiar dacă autorul lor ar fi cineva de mai târziu, dacă el a ţinut 
să-şi dea acest nume, îi respectăm voinţa şi e vrednic pentru această mare operă de apelativul de Sfânt, ca 
ceilalți Părinţi bisericeşti” (p. 13). 

4 Ioan Gh. Savin, Mistica şi ascetica ortodoxă, Cu un Cuvânt înainte de Dr. Antonie Plămădeală, 
Mitropolitul Ardealului, Crişanei şi Maramureşului, Ed. Eparhială Sibiu, 1996, p. 118. 

5 „Dionisie a fost primul, în a sa Teologie mistică, care a sistematizat relaţia dintre teologia afirmativă sau 
catafatică şi teologia negativă sau apofatică şi apoi a propus o riguroasă teorie a negaţiilor” (Ysabel De 
Andia, Negative Theology, în: Encyclopedia of Christian Theology, p. 1111). 

€ Sfântul Dionisie Areopagitul, Teologie mistică, în: Sfântul Dionisie Areopagitul, Opere complete, p. 247. 
Ioan Gh. Savin nota: „Obţinută pe calea extraordinară a creaţiei divine, cunoaşterea mistică ia forma 
extazului, adică a depăşirii fiinţei noastre fizice, pentru a putea intui sau cunoaşte imediat, fără simbol şi 
fără imagini — într-un mod inefabil — fiinţa divină. E cea mai înaltă formă de cunoaştere, cunoaşterea 
deiformă în care noi devenim una cu Dumnezeu, prin acel mijloc uman care este spiritul nostru, rațiunea. 
Nous-ul devine asemenea lui Dumnezeu, prin participare, cum sună expresiile cunoscute ale Areopagitului. 
Această cunoaştere nu e îngăduită decât celor aleşi, celor desăvârşiţi, celor care au ajuns la îndumnezeire, 
theosis sau la desăvârşire” (loan Gh. Savin, op. cit., p. 121). 

7 Ibidem. 

8 Ibidem. 


de bine, ambele. Pentru a-L cunoaşte pe Dumnezeu, omul trebuie să pătrundă în 
întunericul mai presus de lumină, aşa cum se poate desprinde din paginile Sfintei 
Scripturi, atunci când este descris urcuşul lui Moise spre Dumnezeu. „În acest întuneric 
supraluminos (mai presus de lumină) dorim noi să ajungem şi să vedem şi să cunoaştem 
prin nevedere şi neştiinţă ceea ce e mai presus de vedere şi cunoştinţă, neputând fi văzut, 
nici cunoscut”. 

Pe Cel mai presus de fiinţă îl putem cunoaşte numai prin înlăturarea celor ce sunt, 
urcând din treaptă în treaptă, din negaţie în negaţie, spre întunericul supraluminos. „S-a 
insistat mult asupra faptului că Dionisie numeşte pe Dumnezeu «întuneric», ca fiind Cel 
total necunoscut. Dar Dionisie spune că lui Dumnezeu nu I se potriveşte nici termenul 
«întuneric». El e dincolo de întuneric şi dincolo de lumină, dar nu în sens privativ, ci ca 
mai presus de ele. El e întunericul supraluminos”!0. Dumnezeu nu e lipsit de viaţă, de 
minte, de rațiune, dar nu e nici trup. Nu e sensibil şi nu are nimic din ceea ce este 
material. Nu e lipsit de putere, dar nici supus slăbiciunilor. Nu este supus schimbărilor şi 
nu are nimic din cele ce aparţin lumii sensibile. „Iarăşi urcând, spunem că dumnezeirea 
nu e nici suflet, nici minte şi nu are nici închipuire, nici opinie, nici rațiune, nici înţeles. 
Şi nu e nici rațiune şi nici înţeles. Nici nu se spune, nici nu se înţelege. Nu e nici ochi, 
nici ordine, nici mărime, nici micime, nici egalitate, nici inegalitate, nici asemănare, nici 
neasemănare, nici nu stă, nici nu se mişcă, nu are nici linişte. Nu e nici putere, nici 
lumină. Nici nu vieţuieşte, nici nu e viaţă. Nu e nici fiinţă, nici veac, nici timp, nici nu 
există atingere spirituală a ei. Nu e nici ştiinţă, nici adevăr, nici împărăție, nici 
înţelepciune. Nu e nici unul, nici unitate, nici dumnezeire, nici bunătate, nici Duh, cum îl 
cunoaştem noi. Nici fiime, nici părinţime, nici altceva din ale noastre sau ale altcuiva 
dintre existenţele cunoscute. Nu e nici ceva din cele ce nu sunt, nici ceva din cele ce sunt, 
nici nu o cunosc pe ea existenţele, ca existență. Nu e nici cuvânt pentru ea, nici nume, 
nici cunoştinţă. Nu e nici întuneric, nici lumină, nici rătăcire, nici adevăr. Nici nu este o 
afirmare a ei, nici negare. Ci făcând afirmaţiile şi negaţiile celor de după ele, nici nu o 
afirmăm, nici nu o negăm pe ea. Fiindcă este mai presus de toată afirmarea, ca cea care e 
cauza unică a tuturor, şi mai presus de toată negația, ca cea care le depăşeşte pe toate, 
care e simplu dezlegată de toate şi dincolo de toate” !!. 


° Ibidem, p. 248. În Scoliile sale la această scriere a Sfântului Dionisie, Sfântul Maxim Mărturisitorul nota: 
„a ajunge sub întunericul dumnezeiesc înseamnă a vedea şi cunoaşte prin nevedere şi necunoştinţă pe Cel 
mai presus de vedere şi cunoştinţă, chiar prin a nu vedea, nici a cunoaşte; căci aceasta este, zice, a vedea şi 
cunoaşte cu adevărat” (Sfântul Maxim Mărturisitorul, Scolii la Despre Teologia Mistică, în: Sfântul 
Dionisie Areopagitul, Opere complete, p. 252). 

10 Preot Prof. Dr. Dumitru Stăniloae, Teologia dogmatică ortodoxă, vol. I, Ediţia a doua, Ed. L.B.M.B.O.R., 
Bucureşti, 1996, p. 95. 

!! Sfântul Dionisie Areopagitul, Teologie mistică, pp. 249-250. Pornind de la aceste rânduri, Sfântul Maxim 
nota: „Să nu te tulbure acest capitol şi să socoteşti că acest bărbat huleşte pe Dumnezeu; căci scopul lui este 
să arate pe Dumnezeu nefiind nimic din cele ce sunt, ci mai presus de cele ce sunt; căci dacă El a produs 
toate creându-le, cum poate fi socotit ceva din cele ce sunt? (...) Deci e cu putinţă să căutăm a spune că 
întâi vorbeşte despre lumină în mod absolut şi că nu e în ea nicio rătăcire posibilă ca fiind în fiinţele 
îngerilor, ci e adevăr absolut prin sine şi adevăr necauzat. lar de cele următoare, că nu sunt nici din cele 
spre ceva, cum e lumina ce se preface din întuneric, schimbându-se din lumina virtuală în lumina actuală, 
din relaţiile dintre lumină şi întuneric; căci nu e nici întuneric, nici lumină; de aceea nici nu se preface prin 
opoziţie din ceea ce e virtual rătăcire în adevăr actual. Căci toate acestea sunt cele de al doilea faţă de El 
(posterioare lui), provenind în mod provienţial din El; deci nu este nimic din cele (care să fie) de la EI” (Sf. 
Maxim Mărturisitorul, Scolii la Despre Teologia Mistică, în: Sfântul Dionisie Areopagitul, Opere complete, 
p. 254). 


Explicând aceste idei paradoxale pentru mintea noastră, Părintele Stăniloae 
concluziona: „Mai uimitoare e declaraţia că Dumnezeu nu e nici unul, nici adevăr, nici 
bunătate, nu are nici caracter mărginit şi cauzat, aşa cum cunoaştem noi; nici cunoştinţă 
cum e cunoştinţa noastră. Şi mai îndrăzneţ se spune că nu e nici Duh sau Tată sau Fiu, 
cum cugetăm noi. Toate se neagă nu pentru că nu sunt la El, ci pentru că nu sunt aşa cum 
le cugetăm noi. Negaţiile referitoare la El sunt mai presus de afirmaţiile cugetate de noi în 
gradul suprem. Nu se poate spune că Dumnezeu nu e toate acestea, ci le negăm doar 
forma şi gradul în care le cunoaştem noi, mărginirea, caracterul supus înţelegerii noastre. 
Când pornim în cunoaşterea lui de la afirmaţii, trebuie să negăm cele ce sunt străine de El 
sau însuşirile lumii văzute şi mărginite. Când voim însă să ne ridicăm la cea mai mare 
înălțime a lui Dumnezeu, trebuie să pornim chiar de la negarea celei mai de bază 
afirmaţii, renunțând a vorbi chiar de existenţa Lui. Dar, în general, e mai uşor a-i nega lui 
Dumnezeu însuşirile nespirituale, decât pe cele spirituale” £. 

Tratatul de Teologie mistică al Sfântului Dionsie Areopagitul se dovedeşte a fi o 
operă în continuarea celor scrise anterior, deoarece „completează şi depăşeşte, în acelaşi 
timp, schemele numelor divine şi ierarhiilor. El subliniază transcendenţa radicală a naturii 
divine şi imaginează unirea mistică în termenii necunoaşterii (agnosis)? 5. 

Opera Sfântului Dionisie Areopagitul a influenţat, de-a lungul timpului, gândirea 
multor teologi din Răsărit şi din Apus, fiind tradusă de timpuriu în limba latină. A fost 
retradusă în această limbă în secolul al IX-lea de Ioan Scottus Eriugena (810-890), atunci 
când ajunge conducătorul Şcolii palatine din Franţa, în timpul regelui Carol Pleşuvul, cel 
care primise scrierile areopagitice de la împăratul bizantin Mihail Balbul. Alături de 
aceste lucrări, Eriugena face cunoscute Occidentului şi părți din operele Sfinţilor Grigorie 
de Nyssa şi Maxim Mărturisitorul. Cu toate aceste traduceri ale Părinților răsăriteni în 
limba latină, aşa cum remarca Mircea Eliade, „singura înrâurire orientală semnificativă 
asupra teologiei occidentale a fost cea a lui Dionisie (Pseudo-)Areopagitul”!“. 


Meister Eckhart 

Meister Eckhart (1260-1327) este considerat a fi „făuritorul misticii germane”!5, 
deşi şi până la el s-au mai cunoscut mistici de origine germană. „Meister Eckhart, preot, 
frunte a misticii germane, astfel repetă de obicei dicționarele şi manualele. Fără îndoială, 
dacă prin asta se înţelege mistica ce-i poartă amprenta şi care începe cu el! Însă Germania 


12 Pr. Dumitru Stăniloae, Note la Teologia Mistică, în: Sfântul Dionsie Areopagitul, Opere complete, p. 
256. 

83 Donald F. Duclow, Dionysius the Areopagite, în: The Encyclopedia of Religion, Editor in Chief Mircea 
Eliade, Vol. 4, Complete and unabridged edition, Macmillan Library Reference USA, Simon& Schuster 
Macmillan, New York, 1993, p. 357. 

14 Mircea Eliade, Istorie credințelor şi ideilor religioase, Traducere şi postfață de Cezar Baltag. Ed. 
Univers Enciclopedic şi Ed. Ştiinţifică, Bucureşti, 1999, p. 509. În continuare, Eliade notează: „De fapt, 
acest corpus — originalul şi comentariile lui Maxim Mărturisitorul — este textul lui Dionisie, care a 
influenţat gândirea şi numeroşi mistici şi teologi occidentali, de la Bernard de Clairvaux şi Toma din 
Aquino până la Nicolaus Cusanus” (p. 510). Apreciind influenţa Sfântului Dinisie în Occident, Donald F. 
Duclow nota: „Corpusul dionisiac a devenit o sursă majoră pentru gânditorii speculativi, incluzându-i pe 
Ioan Scottus Eriugena, Albert cel Mare, Toma d'Aquino şi Nicolaus Cusanus. (...) Probabil cea mai 
importantă a fost influenţa lui Dionisie asupra teologiei mistice, evidentă la victorini, la renani, la misticii 
englezi şi la Ioan al Crucii” (Donald F. Duclow, op. cit., pp. 357-358). 

15 loan Gh. Savin, Mistica apuseană, Cu un cuvânt înainte de Dr. Antonie Plămădeală, Sibiu, 1998, p. 105. 


mistică are şi alte nume, anterioare numelui său, cele mai mari aparţinând, de altfel, unor 
femei”. 

Încă de tânăr, Meister Eckhart făcea parte din ordinul Dominicanilor, la vârsta de 
33 de ani fiind deja egumen la Erfurt şi vicar la Turingia. În anul 1302 îşi ia titlul de 
„magistru” la Paris, cel de „doctor” fiindu-i acordat un an mai târziu de Papa Bonifaciu al 
VIII-lea. În anul 1301 ajunge „provincial general” pentru întreaga Germania, după ce 
trecuse prin toate gradele ordinului de care aparţinea. În 1325 ocupă funcţia de profesor 
la Universitatea din Colonia, una dintre cele mai vechi instituţii de acest rang din Europa. 
„Această rapidă ascensiune dovedeşte marele prestigiu de care se bucura Magistrul în 
cadrul ordinului său, ca şi faima teologică de care se bucura în sânul întregii Biserici 
catolice”!7. 

În anul 1326 este acuzat de erezie, fiind obligat, un an mai târziu, să retracteze 
anumite păreri pe care le susținea. Bula papală prin care i se retrage acuzarea a fost dată 
doi ani după moartea sa. „Ceea ce impresiona la Eckhart erau înaltele lui speculaţii 
mistice, scrise într-un alt cadru şi pe un alt ton decât şabloanele teologiei scolastice. 
Aceste speculaţii, nebuloase uneori, îndrăzneţe alteori, deschideau perspective noi în 
sânul cugetării teologice şi erau pe gustul epocii şi auditorului său din Germania, care se 
complăcea într-un fel de panteism popular, ieşit la suprafaţă din vechea sursă mistică a 
lui Erigena Scotus, mai ales acum în această perioadă de disoluţie a scolasticii, care 
favoriza libertinajul în moravuri şi anarhia în gândire, dar care înlesnea şi promova, mai 
ales, speculaţiile şi reveriile mistice”!$. 

Opera lui Eckhart este predicatorială (scrisă în limba germană) şi sistematico- 
scolastică (scrisă în limba latină). „Opera scolastică — în latină, limba universală a 
Bisericii şi a savanților, limbă conceptuală, precisă, tehnică, de multă vreme rodată ca 
instrument al construcțiilor intelectuale, teologice ori filosofice. Misiunea de predicator şi 
opera mistică — mai cu seamă în germană, limbă vernaculară, a celor «neînvăţaţi» dar 
ardenţi, limbă în formare, a cărei plasticitate transpune termenii doctrinei şi ai experienţei 
mistice, pentru a face o sinteză între doctrina lui Dionisie Areopagitul, pe linia lui Albert 
cel Mare şi Toma din Aquino, şi cea a lui Augustin, între «întoarcerea sufletului» în 
propria-i adâncime — augustinianul regresus animae — şi extazul dionisian”!”. Opera 
sistematică poartă numele de Opus tripartitum, din care s-au păstrat anumite părți: 
Prologul la Opus tripartitum, Proemium la Opus tripartitum, Prologul la Opus 
expositionum, Comentariu la Geneză, Comentariu la Exod, Comentariu la Eclesiast şi 
Comentariu la Cartea înţelepciunii. „Operele profesorale ale lui Eckhart în latină, 
împreună cu predicile sale populare în germană, dezvoltă un unic sistem ce este o 
metafizică religioasă a spiritului-în-proces. Aici, spiritul are o dublă semnificaţie. Într-o 
îndrăzneață abordare a misticii apofatice, Eckhart apără unicitatea naturii divine (...); a 
doua manifestare a spiritului este personalitatea umană”?. 


é Jeanne Ancelet-Hustache, Meister Eckhart şi mistica renană, Traducere de Monica Jităreanu, Ed. 
Univers enciclopedic, Bucureşti, 1997, pp. 12-13. 

7 loan Gh. Savin, op. cit., pp. 110-111. 

8 Ibidem, p. 111. 

? Anca Manolescu, Procesul sărăciei spirituale, în: Meister Eckhart, Despre omul nobil, cupa din care bea 
regele. Tratate, Traducere din germana medievală şi note de Gabriel H. Decuble, Cuvânt înainte de Anca 
Manolescu, Ed. Humanitas, Bucureşti, 2007, pp. 9-10. 

20 Thomas F. O'Meara, O.P., Eckhart, Johannes, în: The Encyclopedia of Religion, vol. 4, p. 580. 


În gândirea lui Eckhart există mai multe obstacole care stau în calea unirii cu 
Dumnezeu. Între acestea, un loc aparte îl ocupă diviziunile dintre „eu” şi „tu”, „om” şi 
„Divinitate”, „subiect” şi „fiinţare”. Aceste piedici pot fi depăşite doar atunci când omul 
renunţă la pofte, la cunoaştere şi chiar la voinţă, realizând în sine o sinteză totală. Numai 
în asemenea situaţii sufletul se poate uni cu Divinitatea, anulând diversitatea. Totul 
trebuie să înceteze în momentele de extaz mistic. Acesta este sensul coincidenţei 
contrariilor, aşa cum se desprinde din opera lui Eckhart. 

Dacă până la Eckhart se considera că adevărata mistică se putea observa decât în 
mănăstiri, odată cu teologul german optica se schimbă. „S-a vorbit despre 
«democratizarea» şi despre «secularizarea» experienței mistice, fenomene ce 
caracterizează epoca de la 1200 până la 1600. Meister Eckhart este prin excelență 
teologul acestei noi etape din istoria misticismului creştin; el proclamă şi justifică 
teologic posibilitatea de a reintegra identitatea teologică cu Dumnezeu, continuând să 
rămână în lume”?!. Eckhart face o distincție în sânul Divinităţii între „Dumnezeu” (Gott) 
şi „deitate” (Gottheit). 

În gândirea Sfântului Dionisie Areopagitul, la Dumnezeu se poate ajunge prin 
teologia apofatică. Acest demers este continuat şi de Meister Eckhart. Dacă pentru 
Sfântul Dionisie, Dumnezeu este „un neant pur, Eckhart dezvoltă această temă cu o 
supraabundență de nemaiauzite negaţii”?. Omul este creat din acelaşi neam cu 
Dumnezeu, el fiind îndemnat să atingă principiul suprem. Unirea mistică reprezintă o 
reîntoarcere la deitatea nemanifestată, starea primordială de dinainte de creație. Gândirea 
lui Eckhart a fost apropiată de panteism sau de monism, deşi el menține mereu ideea unei 
deosebiri între suflet şi Dumnezeu. „Tot efortul lui Eckhart, dar şi dificultatea sa, constă 
în explicarea în termeni logici, cu riscul de a-i face să se spargă, a ceea ce depăşeşte 
gândirea discursivă; în a demonstra cu argumente, plecând de la credință şi de la Sfânta 
Scriptură, sprijinindu-se pe autorii cei mai diverşi, în special pe Sfântul Augustin şi 
«Fratele Toma», în ce constă această uniune a sufletului cu Dumnezeu şi cum se 
înfăptuieşte ea. Pentru acest intelectual, o cercetare atât de pasionată va fi debuşeul iubirii 
sale, aşa cum e la alţi mistici bâlbâiala cântărilor nupţiale”?. 

Meister Eckhart se înrudeşte, prin scrierile sale, cu mai mulţi gânditori şi filosofi, 
între care se numără Platon, Plotin, Sfinţii Grigorie de Nyssa şi Dionisie Areopagitul. În 
acelaşi timp, Eckhart a exercitat o mare influenţă „nu numai asupra lui Tauler şi Suse, ci 
şi a altor mistici renani, dar şi asupra lui Nicolaus Cusanus. De asemenea, Martin Luther 
i-a admirat pe aceşti mistici germani, cât şi pe alţii din sec. al XIV-lea, dar, din cauza 
condamnării papale, i-a cunoscut doar din colecţii anonime. După 1800, gânditorul 
german Franz von Baader a reabilitat un număr de mistici, incluzându-l şi pe Eckhart, 
care apoi l-a influenţat pe Hegel şi, mai mult, pe Schelling. Martin Heidegger, psihologii 
Jungieni şi freudieni şi cercetătorii asiatici au găsit pe Eckhart ca fiind o voce importantă 
pentru filosofie, teologie şi pentru viaţa personală”?*. Mai mult decât atât, „Eckhart poate 


oricând deveni un budist sau un yogin hindu anonim'”?5. 


21 Mircea Eliade, op. cit., p. 592. 

22 Jeanne Ancelet-Hustache, op. cit., p. 46. 

23 Ibidem, p. 57. 

24 Thomas F. O'Meara, O.P., op. cit., p. 580. „Fără îndoială, doctrinele din care s-a format învățătura lui 
Eckhart, cele ale unor Platon şi Aristotel, Plotin şi Proclus, Augustin şi Dionisie, Bernard de Clairvaux şi 
Toma d'Aquino, nu au nimic de-a face cu geniul germanic. Dar Eckhart a extras din ele şi a dus la limită 
ceea ce se potrivea cel mai bine naturii sale. În el se găseşte cristalizată mistica răspândită în gândirea 


Nicolaus Cusanus 

Nicolaus Cusanus (1401-1464) „va uni scolastica stagnantă a Evului Mediu cu 
optimismul ştiinţific al Renaşterii care apărea şi prin aceasta creează o sinteză şi o 
încheiere a diferitelor curente medievale. Gândirea lui este cu mai multe înţelesuri prin 
faptul că el încearcă să încadreze ideile noi în contextul concepţiei vechi despre lume. 
Efectul devine acelaşi ca mai târziu în pietism. Prin faptul că se străduieşte să păstreze 
concepţia veche, el devine deschizătorul unei noi epoci”?€. 

În 1414, în jurul vârstei de 13 ani, Nicolaus Cusanus a luat contact cu opera lui 
Meister Eckhart, pentru ca, începând cu 1416, să studieze la Heidelberg, iar doi ani mai 
târziu la Padova. În 1425 ajunge la Köln, acolo unde studiază filosofia şi teologia cu 
Heymerich von Kamp, prin care intră în legătură cu opera Sfântului Dionisie Areopagitul. 
„Inspirat de teologia negativă a lui Dionisie, Heymerich vorbea în lecţiile sale despre 
necesitatea de a străbate umbra negaţiei, pentru a ajunge la lumina adevăratei cunoaşteri. 
Tot el obişnuia să-şi ilustreze teoriile prin simboluri geometrice, în particular prin cel al 
cercului, înțelegând, de exemplu, unitatea fiinţei necreate în raport cu multiplicitatea 
creaturilor după modelul cercului ca sinteză a tuturor poligoanelor înscrise în el”. 
Adevăratul contact cu opera Sfântului Dionisie Areopagitul va avea loc în jurul anului 
1437, fapt ce îi va schimba lui Cusanus modul de a gândi şi scrie. Această întâlnire se 
întâmpla într-un context bisericesc şi politic deosebit. 

Nicolaus Cuanus a făcut parte din Conciliul de la Basel din anul 1432, ca avocat 
al lui Ulrich de Manderscheid, pledând împotriva deciziei papei de a-l depune pe acesta 
din scaun. În conflictul dintre papă şi conciliarişti el se dovedeşte a fi, mai degrabă, de 
partea acestora din urmă, aşa cum se poate descifra din lucrarea pe care o redactează un 
an mai târziu: De concordantia catholica. În 1437 scrie De reparatio calendarii în care 
se observă o schimbare totală a perspectivei, Nicolaus Cusanus susținând de această dată 
papalitatea. În acest an primeşte misiunea din partea papei Eugeniu al IV-lea de a merge 
la Constantinopol în vederea pregătirii Conciliului de la Ferrara. Acum intră în contact cu 


germană şi, de asemenea, veşnica nemulţumire, nostalgia după altceva, nevoia de a fi altfel, de a-şi depăşi 
limitele, de a uita toate felurile de a fi pentru a se înstrăina în ceva mai înalt ca sinele propriu. Eckhart crede 
din tot sufletul său în Dumnezeu cel în trei Persoane, dar deja prefera să-l numească în termeni mai puţin 
precişi. Va veni o zi în care oamenii din ţara lui, uitându-i numele, îl vor identifica cu Totul, Universul, 
Imanentul, Absolutul. Germania şi-a găsit cea mai bună expresie în muzica ce rupe toate ancorele pentru a-l 
arunca pe om într-un spaţiu fără dimensiuni, în care acesta se pierde, îmbătat şi fericit. Când citim fraza din 
bulă - «A voit să ştie mai mult decât i se cuvenea» - putem oare uita că personajul în care Germania s-a 
recunoscut cel mai bine, de secole, e acel Faust a cărui dramă esenţială este cea a cunoaşterii? Natura lui 
Eckhart deja ascunde pericolele care îl vor împinge pe omul de la Worms şi de la Wittenberg să se arunce 
cu speranţă nebună în Dumnezeu aşa cum alţii se adâncesc în disperare” (Jeanne Ancelet-Hustache, op. cit., 
p. 182). 

25 Annette Wilke, Meister Eckhart, în: The Brill Dictionary of Religion, Edited by Kocku von Stuckrad, 
Brill, Leiden. Boston, 2006, p. 1211. 

26 Ştefan Sandu, Istoria dogmelor, Vol. II: Istoria dogmelor în Evul Mediu, Ed. Bren, Bucureşti, 2002, p. 
162. 

27 Ioan Gh. Savin, op. cit., p. 23. Despre descoperirea Sfântului Dionisie şi a lui Eckhart de către Cusanus, 
Mircea Eliade nota: „Nicolaus Cusanus a descoperit foarte devreme scrierile lui Meister Eckhart şi ale 
(Pseudo-)Areopagitului; aceşti doi teologi mistici i-au orientat şi hrănit gândirea. Dar cultura sa universală 
(stăpânea matematicile, dreptul, istoria, teologia, filosofia), profunda originalitate a metafizicii sale şi 
cariera lui eclesiastică excepţională fac din Nicolaus Cusanus una din figurile cele mai complexe şi mai 
captivante din istoria creştinismului” (Mircea Eliade, op. cit., p. 599). 


gândirea antică a grecilor, cu diferite texte mistice greceşti şi, mai ales, cu opera Sfântului 
Dionisie. 

Revelația pe care o are la întoarcerea pe mare, un „dar” de la Dumnezeu, este 
prezentată în cea mai cunoscută lucrare pe care o va redacta viitorul cardinal Cusanus în 
anul 1440: De docta ignorantia. „Toate aceste dezordini şi suferinţe cronice ale veacului 
par să fi jucat un loc deloc neglijabil în conturarea tendinței fundamentale care străbate ca 
un laitmotiv atât activitatea practică de jurist, teolog şi cardinal, cât şi numeroasele 
dialoguri şi tratate ale acestui genial precursor al lui Leibniz: căutarea prioritară a 
armoniei, a împăcării dintre guvernanţi şi guvernaţi, dintre curentul conciliar şi cel papal, 
dintre diversele confesiuni creştine, la limită, dintre diversele religii monoteiste pe care 
dialogul interreligios le-ar fi putut apropia una de alta — aceasta era convingerea lui 
nestrămutată — pentru a face să înceteze sfâşierea reciprocă. Concordnatia catholica, în 
termeni de filosofie politică, Coincidentia oppositorum, în limbaj metafizico-teologic: 
iată ce l-a făcut să negocieze până la ultimul moment o aplanare a conflictului dintre cele 
două tabere de la Basel, ceea ce l-a determinat să meargă la Constantinopol, să se implice 
atât de mult în readucerea husiţilor în sânul catolicismului, să lupte cu atâta zel pentru a 
câştiga sprijinul principilor germani în conflictul dintre papă şi conciliu, să se manifeste 
ca un adevărat «înger al păcii», aplanând certurile, împăcând adversarii în cadrul marii 
sale legaţii germane, în sfârşit — să se consacre cu atâta abnegaţie administrării statelor 
pontificale în calitate de prieten şi confident al papei Pius I?$. 

Ideile lui Cusanus cu privire la concordantia îşi au baza în teologia negativă 
dezvoltată de Sfântul Dionsie. Vorbind despre teologia afirmativă, Cusanus afirma că 
niciun nume nu i se potriveşte lui Dumnezeu decât în raport cu întreaga creaţie, „chiar şi 
în ceea ce priveşte acele nume cu totul sacre în care sunt tăinuite cele mai mari mistere 
ale cunoaşterii lui Dumnezeu, nume ce se află la evrei şi la caldeeni, dintre care niciunul 
nu semnifică pe Dumnezeu decât conform unei priorități particulare, în afară de acel 
nume din patru litere — care sunt ioth, he, vau, he -, nume care este propriu şi inefabil”%. 
În acest punct se vede importanţa teologiei negative, fără de care teologia afirmativă nu 
poate exista, decât dacă Îl adorăm pe Dumnezeu ca şi creatura, ceea ce echivalează cu 
idolatria. „lar din acestea este limpede în ce fel sunt adevărate negaţiile în chestiunile 
teologice, în timp ce afirmațiile sunt insuficiente, şi, nu mai puţin, că negaţiile, 
îndepărtând lucrurile mai imperfecte de la cel perfect, sunt mai adevărate decât 
celelalte”. 

Principiul de bază al întregii gândiri a lui Cusanus poate fi pus sub semnul 
„ignoranței docte”, aşa cum este şi titlul tratatului pe care-l scrie la întoarcerea din 
Constantinopol. Pentru Cusanus, chiar şi cunoaşterea noastră cu referire la lumea 
înconjurătoare nu ajunge niciodată să atingă cea mai înaltă treaptă. „Dacă am putea 
înţelege pe deplin acest lucru, atunci am ajunge la o doctă ignoranță. Nimic altceva nu va 
fi atunci mai de preţ pentru un om, chiar foarte dedicat ştiinţei, decât faptul de a fi socotit 
foarte doct în însăşi propria-i ignoranță. Şi cu atât va fi cineva mai doct, cu cât va şti 


28 Mihnea Moroianu, „Leibnizianul de dinainte de Leibniz” — Aspecte ale vieții şi filosofiei lui Nicolaus 
Cusanus, în: Nicolaus Cusanus, Coincidentia oppositorum, 1I, Ediţie bilingvă, Studiu introductiv, traducere 
şi note de Mihnea Moroianu, Ed. Polirom, Iaşi, 2008, pp. 20-21. 

% Nicolaus Cusanus, De docta ignorantia, Ediţie bilingvă, Ediţie îngrijită, traducere, tabel cronologic, note 
şi prefaţă de Andrei Bereschi, Ed. Polirom, Iaşi, 2008, p. 177. 

30 Ibidem, p. 189. 


despre sine că este mai ignorant”!. Această idee este o prelungire a gândirii Sfântului 


Dionisie, cel care se referea în aceeaşi termeni doar atunci când era vorba de cunoaşterea 
lui Dumnezeu. Totul se bazează pe comparații şi pe raporturi, iar cunoaşterea ajunge să 
fie, de fapt, o necunoaştere. Mereu rămâne loc de „mai mult” în sânul cunoaşterii, fără a 
se ajunge vreodată la Absolut, acesta rămânând de necunoscut. „Prin formula lui 
Cusanus, docta ignoratia, aici se separă deci definitiv elementele credinţă şi cunoaştere, 
care au vrut să unească gândirea medievală. Încercarea făcută de Cusanus de a combina 
într-o sinteză diferitele curente se termină în contradicția sa, adică faptul că credinţa şi 
cunoaşterea, teologia şi filosofia se despart, o deosebire care se adânceşte în timpul 
Renaşterii şi în timpul mai nou. Teologul şi învățatul Nicolaus Cusanus, care a lucrat cu 
exactitate din punct de vedere filosofic şi ştiinţific, a înţeles prin urmare învăţătura despre 
Sfânta Treime şi Hristologia ca fundamente şi centre ale efortului adevărului constitutiv 
pentru fiinţa omului. Prin aceasta, el explică faptul că orice progres teologic este posibil 
numai în cunoaşterea începutului istoriei mântuirii în Creştinism”*?. 

Pentru Nicolaus Cusanus, coincidenţa contrariilor reprezenta singurul mijloc prin 
care, depăşindu-se limitele rațiunii, se ajunge la Unitatea primordială. „Coincidenţa 
contrariilor, împreună cu docta ignoranță care o inspiră, reprezintă instrumentele care fac 
posibilă realizarea aspirației spre unitate fără abandonarea simultană a gândirii ca 
atare”, Acesta ar fi unul dintre punctele care-l distanțează pe Cusanus de Eckhart pe 
care, de altfel, îl citise şi-l aprofundase pe tot parcursul vieţii. 

Rațiunea, rămânând legată de simţuri, este stăpânită de diversitate şi 
multiplicitate, iar cunoaşterea se dovedeşte în cele din urmă a fi o necunoaştere. Intelectul 
este singurul care se ridică deasupra cunoaşterii obişnuite, apropiindu-se de intelectul 
divin, deşi nu se poate uni desăvârşit cu acesta. Dumnezeu va rămâne mereu deasupra 
tuturor contrariilor, toate fiind unite fără confuzie în El. Dacă Dumnezeu este „Maximul 
absolut”, orice altă formulare cu „maxim” sau „minim” nu face decât să se îndepărteze de 
El. Trebuie ca maximul să coincidă cu minimul pentru ca Dumnezeu să fie „actualitate a 
tuturor potențialităţilor”. „Maximul este astfel unitatea absolută, care le cuprinde toate şi 
în care sunt toate, pentru că este maximul. Şi deoarece nimic nu i se opune, tot cu el 
coincide şi minimul”5%. Această coincidență dintre „maxim” şi „minim” trebuie să fie 
realizată şi la nivelul lumii înconjurătoare. „Dumnezeu este coincidența tuturor 
determinărilor pe care noi le putem întâlni în modul de fiinţare a creaturilor, numai că El 
nu are fiinţarea unei idei, ci este realitatea absolută însăşi”55. 

Pe de o parte, Dumnezeu ascunde toate lucrurile (complicatio), iar pe de altă parte 
El este în toate lucrurile (explicatio). Astfel, cele două noţiuni coincid. Pentru a justifica 
acest lucru, Cusanus foloseşte exemple din matematică în tratatul din 1458, Despre beril. 
În finalul acestei scrieri, pornind de la gândirea lui Platon, Cusanus notează: „cunoaşterea 
este foarte concisă; ea ar putea fi mai bine comunicată fără nicio scriere, dacă ar exista 
cei doritori şi dispuşi: iar «dispuşi» «aşa cum se cuvine» Platon îi socoteşte pe cei care cu 
atâta aviditate poftesc să fie pătrunşi de învăţătură, încât mai degrabă ar vrea să moară, 


31 Ibidem, p. 33. 

32 Ştefan Sandu, op. cit., p. 166. 

33 Ibidem, p. 44. 

34 Nicolaus Cusanus, De docta ignorantia, p. 35. „Deoarece maximul absolut este într-un act absolut toate 
lucrurile — care, astfel, pot exista lipsite de orice opoziţie, după cum minimul coincide cu maximul -, rezultă 
că el este dincolo de orice afirmaţie şi, de asemenea, dincolo de orice negaţie” (p. 47). 

35 Ştefan Sandu, op. cit., p. 46. 


decât să fie lipsiţi de cunoaştere; apoi, care se abţin de la vicii şi desfătări trupeşti şi au 
aptitudinea intelectuală necesară. Eu afirm că toate acestea aşa sunt, şi adaug că în plus el 
trebuie să fie credincios şi dăruit lui Dumnezeu, a Cărui lumină trebuie să o obţină prin 
dese şi stăruitoare rugăciuni. Căci, atâta cât le ajunge pentru mântuire, El le dăruieşte 
înţelepciune celor ce i-o cer cu credinţă neclintită”5€. 

Personalitatea şi gândirea lui Nicolaus Cusanus au jucat un rol important în istoria 
teologiei şi filosofiei occidentale. „În controversele legate de conciliarism, teologie şi 
islam, Nicolaus Cusanus se dovedeşte a fi un gânditor original, deşi idiosincratic. 
Rădăcinile gândirii sale merg înapoi în lumea medievală, în special în tradiția 
neoplatonică creştină. El i-a influenţat pe Girdano Bruno, Leibniz şi pe alți gânditori 


germani”S”. 


Mircea Eliade 

Un punct important în înţelegerea abordării dialectice a sacrului şi profanului la 
Mircea Eliade este conceptul de coincidentia oppositorum, ce se prezintă ca întruchipând 
o situaţie primordială — totalitatea prin excelenţă. Eliade nota în Memorii: „Coincidentia 
oppositorum nu era, cred, aplecarea către extravaganţă şi paradox. Era mai degrabă 
camuflat în incidente biografice şi creaţii de ordin cultural, modul meu de a fi religios în 
lume, care e solidar atât cu religiozitatea populară din Europa răsăriteană, cât şi cu 
experienţa religioasă de tip oriental sau arhaic. Aş putea merge şi mai departe spunând că 
paradoxul coincidenţei contrariilor se regăseşte la baza oricărei experienţe religioase. 
Într-adevăr, orice hierofanie, orice manifestare a sacrului în lume ilustrează o 
coincidentia oppositorum: un obiect, o fiinţă, un gest devin sacre — adică transcend lumea 
aceasta — continuând totuşi să rămână ce au fost până atunci: un obiect, o fiinţă, un gest; 
participă la lume şi în acelaşi timp o transcend”st. 

Pentru Eliade, moartea este o coincidentia oppositorum, fiind legată de o nouă 
formă de viaţă: „Pentru istoricul religiilor, asemenea pulsiuni şi nostalgii paradoxale nu 
reprezintă ceva neobişnuit. Într-un număr mare de universuri religioase recunoaştem 
voinţa de a transcende contrariile, pentru a obţine un fel de coincidentia oppositorum, 
adică un tot în care orice contradicţie este înlăturată”. Sacrul şi profanul coexistă nu 
într-un mod dualist, ci într-o relație paradoxală: „trebuie să ne amintim dialectica 
sacrului: un obiect oarecare devine paradoxal o hierofanie, un receptacul al sacrului, 
continuând totuşi să participe la mediul lui cosmic înconjurător (o piatră sacră rămâne 
mai departe o piatră oarecare etc.)”%. Aceasta este inima sacralizării lumii prin 


36 Nicolaus Cusanus, Despre beril, în: Nicolaus Cusanus, Coincidentia oppositorum, II, pp. 214-215. 

37 Donald F. Duclow, Nicholas of Cusa, în: The Encyclopedia of Religion, vol. 10, p. 431. 

35 Mircea Eliade, Memorii. 1907-1960, Volumele I-II, Ediţie îngrijită de Mircea Handoca, Ed. Humanitas, 
Bucureşti, 1991, p. 279. În anul 1978, Claude-Henri Rocquet nota: „se înţelege de ce la Eliade tema 
coincidenţei contrariilor răsună atât de des şi de stăruitor” (Mircea Eliade, Încercarea labirintului. 
Convorbiri cu Claude-Henri Rocquet, Treaducere din franceză de Doina Cornea, Ed. Humanitas, Bucureşti, 
2007, p. 10). Lucia Gorgoi compară conceptul de coincidentia oppositorum la Nietzsche şi la Eliade, 
scoțând în evidenţă atât continuităţile, cât şi discontinuităţile dintre cei doi (vezi: Lucia Gorgoi, Friedrich 
Nietzsche şi cultura română interbelic, Casa cărţii de ştiinţă, Cluj, 2000, pp. 183-187). 

39 Idem, Ocultism, vrăjitorie şi mode culturale. Eseuri de religie comparată, Traducere din engleză de 
Elena Bortă, Ed. Humanitas, Bucureşti, 2006, p. 62. 

4 Idem, Imagini şi simboluri. Eseu despre simbolismul magico-religios, Pretaţă de Georges Dumézil, 
Traducere de Alexandra Beldescu, Ed. Humanitas, Bucureşti, 1994, p. 105. Vezi şi: Mircea Eliade, Tratat 


hierofanii. Paradoxul se găseşte în faptul că un obiect obişnuit, finit, istoric, în timp ce 
rămâne ceea ce este, poate manifesta calități care sunt mai mult decât finite. Ceva 
transcendent se limitează pe sine manifestându-se într-o formă relativă, finită: un obiect 
poate exista şi poate manifesta sacrul în acelaşi timp. Acesta este înţelesul coincidenţei 
contrariilor, fiind reflectat în simboluri, teorii şi credinţe. Coincidentia oppositorum este 
explicarea paradoxului venirii împreună a sacrului şi profanului. 

În Tratatul de istorie a religiilor, după ce analizează mai multe mituri 
cosmogonice ca mituri exemplare, Eliade afirmă că acestea au o dublă revelaţie: 
polaritatea a două personaje divine şi coincidentia oppositorum în structura divinității 
care reuneşte contrariile. „Că o astfel de experienţă mitică nu este aberantă, ne-o 
dovedeşte faptul că ea se integrează aproape pretutindeni în experiența religioasă a 
umanităţii, chiar şi într-o tradiție atât de riguroasă cum e cea iudeo-creştină. Jahve e bun 
şi mânios totodată: dumnezeul misticilor şi teologilor creştini este înspăimântător şi 
blând şi din această coincidentia oppositorum au pornit cele mai îndrăzneţe speculaţii ale 
unui pseudo-Dionisie, ale unui Meister Eckardt sau ale unui Nicolaus Cusanus””l. 
Coincidentia oppositorum reflectă paradoxul divinității ca fiind cu totul altceva decât 
umanitatea. Oamenii tind să realizeze coincidenţa contrariilor prin experienţa religioasă, 
după cum se poate constata din viețile asceţilor şi misticilor indieni sau chinezi, care 
încearcă să suprime extremele. „Această depăşire a extremelor prin mijlocirea ascezei şi 
contemplaţiei ajunge, şi ea, la «coincidenţa contrariilor»; conştiinţa unui astfel de om nu 
mai cunoaşte conflicte, iar cuplurile de contrarii — plăcere şi durere, dorinţă şi repulsie, 
frig şi cald, plăcut şi neplăcut etc. — au dispărut din experienţa lui, în timp ce o 
«totalizare» are loc în el, făcând pereche cu «totalizarea» extremelor din sânul 
divinităţii”?. 

Coincidentia oppositorum este un concept universal, cercetătorul trebuind să-l 
identifice în diferite manifestări religioase. „Pentru istoricul religiilor, coincidentia 
oppositorum sau misterul totalităţii poate fi descoperit atât în simbolurile, teoriile şi 
credinţele referitoare la realitatea ultimă, acel Grund al divinității, cât şi în cosmogoniile 
care explică Creaţia prin fragmentarea unei Unităţi primordiale, în ritualurile orgiastice 
urmărind inversarea comportamentelor umane şi confuzia valorilor, în tehnicile mistice 
de unire a contrariilor, în miturile androginului şi riturile de androginizare etc. În general, 
se poate spune că toate aceste mituri, rituri şi credinţe au drept scop să amintească 
oamenilor că realitatea ultimă, sacrul, divinitatea depăşesc posibilitățile lor de înţelegere 
raţională, că Grund-ul poate fi înţeles doar ca mister şi paradox, că perfecțiunea divină nu 
trebuie concepută ca o sumă de calităţi şi virtuţi, ci ca o libertate absolută, aflată dincolo 
de Bine şi de Rău, că divinul, absolutul, transcendentul se deosebesc calitativ de uman, de 
relativ, de imediat pentru că nu sunt modalități particulare ale ființei, nici situaţii 
contingente. Într-un cuvânt, aceste mituri, rituri şi teorii implicând coincidentia 
oppositorum îi învaţă pe oameni că cea mai bună cale de a-l cunoaşte pe Dumnezeu sau 
realitatea ultimă constă în a renunţa, fie şi numai pentru câteva clipe, să gândească şi să 


de istorie a religiilor, Cu o Prefaţă de Georges Dumézil şi un Cuvânt înainte al autorului, Traducere de 
Mariana Noica, Ed. Humanitas, Bucureşti, 1992, pp. 31-33. 

4 Idem, Tratat de istorie a religiilor, p. 383. 

42 Ibidem, p. 384. 


imagineze divinitatea în termenii experienţei imediate; o astfel de experienţă nu poate 
percepe decât fragmente şi tensiuni”*?. 

Conceptul de coincidentia oppositorum poate fi observat atât în creaţiile savante, 
cât şi în cele populare, evidenţiindu-se astfel larga lui răspândire. Eliade aduce, ca 
argument, legende din folclorul românesc care vorbesc despre faptul că Dumnezeu şi 
Satana sunt fraţi, idee legată de bogomilism. Adepții acestei învățături credeau că Satana 
şi Hristos sunt cei doi copii ai lui Dumnezeu, părere împărtăşită şi de ebioniţi, fiind de 
provenienţă iraniană. Asocierea dintre Dumnezeu şi Diavol este reluată într-un mit 
cosmogonic răspândit în multe teritorii din Europa de Est. Complementaritățile se găsesc, 
sub diferite forme, în majoritatea tradiţiilor religioase, fiind evidente şi în anumite creaţii 
mai noi. Toate acestea scot în evidenţă dorul după totalitate specific naturii umane. 
„Acestea fiind spuse, trebuie însă să precizăm că nu există o echivalență între formulele 
implicând coincidentia oppositorum. Am subliniat în mai multe rânduri: transcenderea 
contrariilor nu conduce totdeauna la acelaşi mod de a fi. (...) Pe de altă parte, nu e mai 
puţin adevărat că fiecare încercare de a transcende contrariile implică un anumit pericol. 
De aceea complexul coincidentia oppositorum trezeşte totdeauna sentimente 
ambivalente: pe de o parte, omul este obsedat de dorința de a scăpa din situația sa 
particulară şi de a reintegra o modalitate transpersonală; pe de altă parte, el este paralizat 
de teama de a-şi pierde «identitatea» şi de a se «uita» pe sine”. 

Într-un articol din anul 1992, John Valk studiază conceptul de coincidentia 
oppositorum în gândirea lui Mircea Eliade, pornind de la studiile lui Kurt Rudolf şi 
Ansgar Paus. Primul cuprinde ideile din operele lui Eliade în câteva puncte: opoziția 
dintre sacru şi profan ca bază a religiei; simbolismul ca semnificaţie primordială; accentul 
pus pe preistorie în studiul istoriei religiilor; homo religiosus ca ideal al umanităţii. Pe de 
altă parte, Paus arăta că metoda folosită de Eliade se bazează pe formaţia sa teologică în 
creştinismul ortodox. În analiza pe care o întreprinde, Valk porneşte de la evidenţa 
faptului că folosirea termenilor „sacru” şi „profan” presupune un mod dialectic de 
gândire. Dar, „pentru Eliade relația dintre sacru şi profan nu este dualistică, ci 
paradoxală”%, presupunând atât faptul că sacrul şi profanul se exclud reciproc, cât şi că 
depind unul de celălalt, profanul fiind mediul prin care se manifestă sacrul. 

Conceptul de coincidentia oppositorum este cel care poate explica cel mai bine 
faptul că cele două noţiuni sunt contradictorii şi complementare în acelaşi timp. Acest 
concept se găseşte în simbolurile, teoriile şi credinţele multor tradiţii religioase. Savantul 
de la Chicago întăreşte necesitatea condiţiilor istorice profane prin care se manifestă 
sacralitatea. Pe de altă parte, el arată că o experienţă totală a manifestărilor sacrului 
aboleşte existenţa profană, istoria presupunând atât afirmarea cât şi negarea acesteia. 
Acelaşi paradox se poate observa şi în felul în care Eliade prezintă iudaismul şi 
creştinismul. „Pentru creştinism, Împărăţia lui Dumnezeu nu a fost doar o posibilitate 
viitoare; a fost, de asemenea, posibil de atins în orice moment. Coincidenţa celor ce se 
opun — Împărăţia lui Dumnezeu şi situaţia umană istorică — era accesibilă oricui şi 
oricând prin metanoia. Cea mai izbitoare inovaţie a creştinismului a fost valorizarea 


8 Idem, Mefistofel şi androginul, Traducere de Alexandra Cuniţă, Ed. Humanitas, Bucureşti, 1995, p. 75. 

4 Ibidem, p. 116, n. 86. 

45 John Valk, The concept of the Coincidentia Oppositorum in the Thought of Mircea Eliade, în: Mircea 
Eliade — A critical reader, Edited by Bryan Rennie, Equinox, London. Oakville, 2006, p. 178. 


timpului. Timpul însuşi este ontologizat prin revelarea lui Dumnezeu în persoana lui lisus 
Hristos”16, 

Eliade vede în creştinism modul paradoxal prin care poate fi valorificată istoria, 
timpul şi eternitatea coexistând într-un mod paradoxal. Totuşi, el manifestă o aversiune 
față de dezvoltarea întregului potenţial pozitiv pe care-l poate căpăta istoria, ca 
posibilitate a revelării permanente a sacrului. Pentru Valk, acest lucru se datorează 
influenţei spiritualităţii indiene asupra tradiţiei ortodoxe a lui Eliade. Prin întreaga sa 
operă, folosind conceptul de coincidentia oppositorum, Eliade încearcă să explice modul 
paradoxal al relației dintre sacru şi profan. Deşi savantul afirmă adesea că profanul nu 
dispare în totalitate atunci când sacrul se manifestă, totuşi există un contrast clar între 
acestea două, conducând la ideea că „naturalul ca natural este anti-sacru sau mai puţin 
natural”. Pentru Valk, felul în care Eliade prezintă paradoxul implică ideea că sacrul nu 
se revelează niciodată complet. Profanul nu se referă strict la lucrurile materiale şi 
naturale, după cum nici sacrul nu se referă la cele spirituale. Dacă sacrul presupune, în 
primul rând, restaurarea stării de creatură, profanul se referă la răul din univers. 

Eliade foloseşte conceptul de coincidetia oppositorum în legătură cu mitul 
androginului pe care îl analizează în întreaga istorie a religiilor. În studiul din 1939, Mitul 
reintegrării, găsim teme pe care savantul le va relua şi aprofunda mai ales în cartea 
Mefistofel şi androginul (1962). Vorbind despre ideea bi-unităţii divine, Eliade aduce în 
prim-plan povestioara folclorică a Sfântului Sisoe, cel care ia înapoi pruncii după ce o 
demoniţă îi furase. „Sfântul Sisinie este reprezentat în amulete ca un cavaler străpungând 
cu lancea o diavoliţă goală, despletită, care zace Jos, sub picioarele calului. Apropierea 
dintre Sf. Sisoe (Sisinie) şi Sf. Gheorghe este, în acest punct de vedere, evidentă. Motivul 
iconografic al Sfântului cavaler a fost atribuit de Strygowski influenţei iraniene. Problema 
este încă nelămurită”%. Într-una dintre variante, Sfântul Sisinie este fratele diavoliţei 
ucigătoare de copii, Eliade amintind Sinaxarul etiopian care, la data de 21 aprilie, 
prezintă episodul în care se spune că Sfântul şi-a omorât sora. Acest exemplu vine să 
întregească conceptul de coincidentia oppositorum pe care îl studiază. 

Al doilea capitol al studiului Mitul reintegrării poartă numele Mitul androginului. 
Savantul se ocupă de celebrul mit privit în diverse religii, ajungând până în secolul al 
XIX-lea, la Balzac, cu al său „roman fantastic” Seraphita. Alte nume moderne, ca Sar 
Peladan, J.H. Huysmans sau Charles Baudelaire, se ocupă mai mult de hermafrodism şi 
mai puţin de androginism. „Romanticii germani, dimpotrivă, fac o netă deosebire între 
hermafrodit şi androgin, interesându-se exclusiv de acesta din urmă. Căci în timp ce la 
hermafrodit separarea sexelor e exagerată — androginul este un nou tip de umanitate, în 
care fuziunea sexelor, desăvârşita lor unificare, a creat o nouă conştiinţă, apolară”*. Între 
romanticii care studiază mitul androginului se numără Novalis, Wilhelm von Humbold şi 
Friederich Schlegel. La noi, Nichifor Crainic descoperă acest mit la Eminescu. „Faptul, 
deci, că mitul androginului a dominat gândirea romantică şi a fost intuit şi de un Balzac 


46 Ibidem, p. 182. 

sau Eminescu este mai mult decât un amănunt de istorie literară. El capătă dimensiunea 
unui fenomen care interesează în primul rând filosofia culturii”50. 

În Evul Mediu, androginul este considerat drept tipul de desăvârşire umană, iar în 
Kaballa se găseşte des omologarea Dumnezeu-om. Acelaşi mit se regăseşte în alchimie, 
hermetism şi în tradiţiile oculte, mai ales în gnosticismul ce a reînviat tradițiile lumii 
antice. Eliade se opreşte la Simon Magul, la dochetişti şi la sectele mesalienilor, despre 
care ne scrie Sfântul Hippolit. „Androginia Spiritului suprem, curentă atât în filosofia 
helenismului tardiv cât şi în scrierile gnosticilor, se datorează concepției fundamentale 
care identifică pe Logos cu Anthropos. Ecuația aceasta e presupusă în toată literatura 
gnostică, şi chiar în Evanghelia lui loan, în epistolele Sfântului Pavel şi în Apocalipsa 
(XIX, 14)”. Sfântul Clement afirmă şi el caracterul androgin al supremului Anthropos. 
Pe de altă parte, Philon din Alexandria identifică Logosul cu Sophia, „iar în metafizica 
Sfântului Pavel, Sophia corespunde Logosului din Evanghelia lui loan. Precum se vede, 
chiar în teologia creştină s-a păstrat terminologia helenistică a Spiritului suprem, 
nemanifestat, conceput androgin, adică identic cu ipostaza sa feminină (altheia, 
sophia)”*?. Eliade analizează motivul androginiei la diferitele secte gnostice, între care se 
remarcă cea a naasenilor. 

În continuarea cercetărilor sale cu privire la androginie, savantul se opreşte la 
episodul facerii lui Adam şi a Evei (Facere 1, 26-28; 2, 21-22). Exegezele evreieşti 
rabinice din epoca alexandrină scot în evidenţă faptul că Adam ar fi fost androgin, unind 
ambele sexe. Pornind de la acest exemplu şi adăugând material din alte tradiţii religioase, 
Eliade susţine că, în întreaga tradiţie arhaică, androginul este considerat tipul perfect al 
omului: „nu poţi deveni om dacă n-ai devenit mai întâi om complet, desăvârşit. Nu poţi 
deveni bărbat sau femeie dacă n-ai devenit mai întâi androgin. Nu poţi suporta condiţia 
umană, tragică, prin polaritatea ei, dacă n-ai cunoscut în prealabil condiţia primordială, 
starea de perfecţiune şi beatitudine, pe care a realizat-o «strămoşul» atunci când încă nu 
devenise Adam şi Eva, ci era Adam-Eva”%?. 

În majoritatea religiilor se poate vorbi de androginie divină, divinitatea putându-se 
manifesta doar dacă este totală, dincolo de manifestările observate în relaţiile cu lumea. 
Dacă divinitatea nu poate fi decât androgină, omul nu poate fi nici el om total decât dacă 
este androgin. Comparaţia care există în mistică, între unirea sufletului cu Dumnezeu şi o 
nuntă, ar susţine, în viziunea lui Eliade, ideea că, pentru a-l cunoaşte pe Dumnezeu, 
sufletul trebuie să se împlinească pe sine, redevenind arhetipul primordial, Adam-Eva. 
Lipsa de sacralitate a lumii moderne a făcut ca omul să-şi piardă această caracteristică 
importantă a structurii sale. Dar, „subliniem faptul că orice ins, cu sau fără voia lui poartă 
în suflet nostalgia desăvârşirii”5*, chiar dacă trăieşte într-o lume desacralizată. 

În Tratatul de istorie a religiilor, Eliade reia ideile despre androginie prezentate în 
Mitul reintegrării, pentru a justifica ideea că omul religios încearcă să imite arhetipurile 
divine ce i-au fost revelate prin mituri. Androginia divină prezentată în mituri are caracter 
metafizic şi teoretic. „Adevărata intenție a formulei este de a exprima — în termeni 
biologici — coexistenţa contrariilor, a principiilor cosmologice (i.e. mascul şi femelă) în 


50 Ibidem, p. 369. 
5! Ibidem, p. 373. 
52 Ibidem, pp. 373-374. 
5 Ibidem, p. 381. 
54 Ibidem, p. 387. 


sânul divinităţii”S5. În Mituri, vise şi mistere, savantul accentuează faptul că, prin 


androginie, se exprimă totalitatea, coincidenţa contrariilor, simbolizând perfecțiunea 
stării primordiale. „Din acest motiv, androginia nu este limitată la Fiinţele Supreme. 
Uriaşii cosmici sau Strămoşii mitici ai umanităţii sunt şi ei androgini. Adam era 
considerat, de exemplu, un androgin. În Bereshit rabbă (1, 4, fol. 6, col. 2) se afirmă că el 
«era bărbat pe partea dreaptă şi femeie pe partea stângă, dar Dumnezeu l-a despicat în 
două». Un Strămoş mitic simbolizează începutul unui nou mod de existenţă, şi orice 
început se produce într-o stare de plenitudine a ființei”5€. 

Ideile cu privire la androginie sunt reluate în Mefistofel şi androginul, în capitolul 
al doilea, ce a fost iniţial o conferinţă ţinută la întrunirile Eranos de la Ascona, în anul 
1958. Eliade, pornind de la conceptul de coincidentia oppositorum, scoate în evidenţă 
natura androginiei. După ce analizează diferitele modalităţi ale androginiei în mai multe 
tradiții religioase, inclusiv în folclorul religios românesc, Eliade face referire la motivul 
androginiei în timpurile moderne. El se opreşte asupra unei posibile legături, aşa cum a 
fost formulată de Leone Ebreo, între mitul androginului la Platon (Bancherul 189 E — 193 
D) şi episodul scripturistic al căderii în păcat, privit ca dihotomie a Omului Primordial. O 
altă teorie este formulată de Scottus Eriugena, cel care se inspiră din opera Sfântului 
Maxim Mărturisitorul. „În Dumnezeu nu mai există diviziune, căci Dumnezeu este Tot şi 
Unu. Pentru Scottus Eriugena, diviziunea sexuală a fost o consecință a păcatului, dar ea 
va lua sfârşit prin reunificarea ființei umane, care va fi urmată de unirea eshatologică a 
cercului terestru cu Paradisul. Hristos a anticipat reintegrarea finală. Scottus Eriugena îl 
citează pe Maxim Mărturisitorul, potrivit căruia Hristos unificase sexele în propria-i 
natură, căci, înviind, nu era «nici bărbat, nici femeie, deşi se născuse şi murise bărbaty”. 

Eliade aminteşte şi un comentariu midraş, în care se spune că Adam era androgin, 
precum şi Bereshit rabbă, în care se afirmă că Adam era şi bărbat şi femeie, Dumnezeu 
tăindu-l în două. Teoriile androginiei au fost preluate de sectele gnostice, de la Simon 
Magul până la naaseni, motivul androginiei fiind amintit în Evanghelia după Toma, în A 
Il-a Epistolă a lui Clement şi în Evanghelia după egipteni. Savantul face referiri la 
Epistolele Sfântului Apostol Pavel (Romani 12, 4-5; I Corinteni 12, 27) şi la Evanghelia 
Sfântului loan (77, 11; 20-23), care „socoteau deja androginia printre caracteristicile 
perfecțiunii spirituale. Într-adevăr, a deveni «şi bărbat şi femeie» sau a nu fi «nici bărbat, 
nici femeie» sunt expresii plastice prin care limbajul încearcă să descrie metânoia, 
«conversiunea», răsturnarea valorilor. Este la fel de paradoxal să fii «şi bărbat şi femeie» 
ca şi să redevii copil, să te naşti din nou, să treci prin «poarta strâmtă»”s8. 

De-a lungul timpului, divinitatea a fost percepută ca unitate-totalitate, lucru 
identificat în conceptul de coincidentia oppositorum. Androginia divină este pusă în 
legătură cu androginia originară, cu Omul Primordial, perceput ca androgin, acest lucru 
reflectându-se în androginizarea rituală. Conceptul de coincidentia oppositorum reflectă 


5 Idem, Tratat de istorie a religiilor, p. 384. Mai departe, Eliade notează: „Androginia divină are drept 

mit va reapare, întemeiat de astă dată pe o metafizică rafinată, în speculaţiile neoplatoniciene şi gnostice de 
la sfârşitul antichităţii” (p. 386). 

56 Idem, Mituri, vise şi mistere, Traducere de Maria Ivănescu şi Cezar Ivănescu, Ed. Univers enciclopedic, 

57 Idem, Mefistofel şi androginul, pp. 96-97. 

situația paradoxală în care se prezintă realitatea Cosmosului şi a Istoriei. „Dintr-un anume 
punct de vedere, se poate spune că o parte din credinţele ce implică coincidentia 
oppositorum trădează nostalgia unui Paradis pierdut, nostalgia unei stări paradoxale în 
care contrariile coexistă fără a se înfrunta şi unde pluralităţile configurează aspectele unei 
misterioase Unităţi”*”. 


Concluzii 

Coincidenţa contrariilor reprezintă un punct esenţial în gândirea umanității, 
echivalând, în cele din urmă, cu dorinţa omului de a aduna într-un tot unitar pe cele ce se 
opun în univers. Această preocupare a stat la baza scrierilor unor gânditori importanți, 
între care se numără Sfântul Dionisie Areopagitul, Meister Eckhart, Nicolaus Cusanus 
sau Mircea Eliade. Deşi au scris în perioade de timp diferite şi au aparţinut unor tradiții 
diferite, operele lor stau mărturie faptului că motivul coincidentia oppositorum a fost şi 
continuă să fie o constantă în viaţa omului în dorinţa acestuia de a atinge Absolutul. 


59 Ibidem, p. 115. 

